Document ID: 32006D0147

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Φεβρουαρίου 2006
για την έναρξη προληπτικού εμβολιασμού κατά της γρίπης των πτηνών υψηλής παθογονικότητας H5N1 και σχετικές διατάξεις για τις μετακινήσεις πτηνών στις Κάτω Χώρες
[κοινοποιηθείσα υπό τον αριθμό Ε(2006) 630]
(Το κείμενο στην ολλανδική γλώσσα είναι το μόνο αυθεντικό)
(2006/147/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (1), και ιδίως το άρθρο 57 παράγραφος 2,
Εκτιμώντας τα ακόλουθα:
(1)
Η γρίπη των πτηνών αποτελεί λοιμώδη ιογενή νόσο των πουλερικών και των πτηνών, η οποία προκαλεί θνησιμότητα και διαταραχές που είναι δυνατόν να λάβουν ταχέως διαστάσεις επιζωοτίας και να αποτελέσουν πιθανόν σοβαρή απειλή για την υγεία των ζώων και υπό ορισμένες συνθήκες την υγεία του ανθρώπου. Υπάρχει κίνδυνος ο νοσογόνος παράγοντας να μεταδοθεί σε άλλες εκμεταλλεύσεις, προκαλώντας την κατακόρυφη μείωση της κερδοφορίας της πτηνοτροφίας, σε άγρια πτηνά και από ένα κράτος μέλος σε άλλα κράτη μέλη και τρίτες χώρες μέσω του διεθνούς εμπορίου ζώντων πτηνών ή προϊόντων πτηνών.
(2)
Ο υψηλής παθογονικότητας υπότυπος H5N1 του ιού της γρίπης των πτηνών τύπου Α απομονώθηκε σε άγρια πτηνά σε ορισμένα μέρη της Κοινότητας και σε τρίτες χώρες που συνορεύουν με την Κοινότητα ή στις οποίες διαχειμάζουν αποδημητικά πτηνά. Οι πιθανότητες εισαγωγής του ιού με τα άγρια πτηνά αυξάνονται κατά τη διάρκεια της προσεχούς μεταναστευτικής περιόδου.
(3)
Σε όλη την επικράτεια των Κάτω Χωρών έχουν εγκατασταθεί συστήματα έγκαιρης ανίχνευσης και έχουν ληφθεί μέτρα βιοασφάλειας με σκοπό να μειωθεί ο κίνδυνος μετάδοσης της γρίπης των πτηνών στα σμήνη πουλερικών.
(4)
Στη γνώμη της για την «Υγεία των ζώων και ορισμένες πτυχές της καλής μεταχείρισης των ζώων που συνδέονται με τη γρίπη των πτηνών» της 20ής Σεπτεμβρίου 2005, η ομάδα με θέμα την υγεία και την ορθή μεταχείριση των ζώων της Ευρωπαϊκής Αρχής για την Ασφάλεια των Τροφίμων (ΕΑΑΤ) συνιστά να εξεταστεί το ενδεχόμενο προληπτικού εμβολιασμού σε περίπτωση που διαπιστωθεί ότι υπάρχει μεγάλος κίνδυνος εισαγωγής του ιού σε περιοχές με μεγάλη πληθυσμιακή πυκνότητα πουλερικών. Κατά τη διάρκεια επιδημίας γρίπης των πτηνών υπάρχει πάντοτε μεγάλος κίνδυνος να υπάρχουν κρυμμένα πτηνά συντροφιάς ή πτηνά ερασιτεχνικής εκτροφής τα οποία αποτελούν διαρκή κίνδυνο μόλυνσης. Η περίπτωση αυτή πρέπει να εξεταστεί και αντί για τη μαζική εξολόθρευση των πτηνών αυτών μπορεί να συσταθεί μια πολιτική αυξημένης επιτήρησης και μέτρα βιοασφάλειας. Επιπλέον, η καραντίνα και ο εμβολιασμός μπορούν να εξεταστούν ως επιλογές γι' αυτά τα είδη των πτηνών. Ωστόσο, μια τέτοια πρακτική δεν πρέπει να θέσει σε κίνδυνο τα μέτρα βιοασφάλειας και τα άλλα μέτρα τα οποία πρέπει να ισχύουν στις περιοχές αυτές και τα οποία αποσκοπούν στην πρόληψη της εισαγωγής του ιού. Ειδικότερα, ο εμβολιασμός μπορεί να εφαρμοστεί σε σμήνη στα οποία τα γενικά συστήματα διαχείρισης του σμήνους που χρησιμοποιούνται δεν επιτρέπουν στα πτηνά να βρίσκονται διαρκώς σε κλειστούς χώρους ή να είναι επαρκώς προστατευμένα από την επαφή με άγρια πτηνά.
(5)
Στις 21 Φεβρουαρίου 2006 οι Κάτω Χώρες υπέβαλαν για έγκριση στην Επιτροπή ένα πρόγραμμα προληπτικού εμβολιασμού λαμβάνοντας υπόψη τον ιδιαίτερο κίνδυνο εισαγωγής του ιού της γρίπης των πτηνών στην επικράτειά τους. Η Επιτροπή εξέτασε αμέσως το πρόγραμμα αυτό σε συνεργασία με τις Κάτω Χώρες και εκτιμά ότι αφού γίνουν ορισμένες προσαρμογές θα είναι συμβατό με τις σχετικές κοινοτικές διατάξεις. Επομένως, θεωρείται σκόπιμο να εγκριθεί το πρόγραμμα αυτό.
(6)
Πρέπει να χρησιμοποιούνται μόνον εμβόλια τα οποία έχουν εγκριθεί σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (2), ή τον κανονισμό (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη θέσπιση κοινοτικών διαδικασιών χορήγησης άδειας και εποπτείας όσον αφορά τα φάρμακα που προορίζονται για ανθρώπινη και κτηνιατρική χρήση και για τη σύσταση Ευρωπαϊκού Οργανισμού Φαρμάκων (3).
(7)
Όπου πραγματοποιείται προληπτικός εμβολιασμός στις Κάτω Χώρες πρέπει να εφαρμόζονται μέτρα παρακολούθησης των εμβολιασθέντων και μη εμβολιασθέντων σμηνών πουλερικών και περιορισμοί στις μετακινήσεις των εμβολιασθέντων πτηνών.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο, πεδίο εφαρμογής και ορισμοί
1. Η παρούσα απόφαση προβλέπει ορισμένα μέτρα που πρέπει να εφαρμοστούν στις Κάτω Χώρες ώστε να διενεργηθεί προληπτικός εμβολιασμός σε ορισμένες πτηνοτροφικές εκμεταλλεύσεις στις οποίες υπάρχει ιδιαίτερος κίνδυνος μόλυνσης· περιλαμβάνει επίσης διατάξεις για τον περιορισμό των μετακινήσεων των εμβολιασθέντων πουλερικών και ορισμένων προϊόντων πουλερικών.
2. Για τους σκοπούς της παρούσας απόφασης, εκτός από τους ορισμούς της οδηγίας 2005/94/ΕΚ, ισχύουν και οι ακόλουθοι ορισμοί:
α)
ως «οικόσιτα πουλερικά» νοούνται τα κοτόπουλα, οι πάπιες, οι γαλοπούλες και οι χήνες που εκτρέφονται από τους ιδιοκτήτες τους:
i)
για δική τους κατανάλωση ή χρήση· ή
ii)
ως πτηνά συντροφιάς.
β)
ως «βιολογικής εκτροφής» και «ελεύθερης βοσκής ωοπαραγωγές όρνιθες» νοούνται οι ωοπαραγωγές όρνιθες όπως ορίζονται στην οδηγία 1999/77/ΕΚ του Συμβουλίου, της 19ης Ιουλίου 1999, περί των στοιχειωδών απαιτήσεων για την προστασία των ωοπαραγωγών ορνίθων και στην οδηγία 2002/4/ΕΚ (4) της Επιτροπής, της 30ής Ιανουαρίου 2002, περί της εγγραφής σε μητρώα των μονάδων στις οποίες διατηρούνται όρνιθες ωοπαραγωγής που καλύπτονται από την οδηγία 1999/74/ΕΚ του Συμβουλίου, οι οποίες έχουν πρόσβαση σε υπαίθριους χώρους.
Άρθρο 2
Έγκριση του προγράμματος εμβολιασμού
1. Το πρόγραμμα προληπτικού εμβολιασμού κατά της γρίπης των πτηνών υψηλής παθογονικότητας H5N1, το οποίο υπέβαλαν οι Κάτω Χώρες στην Επιτροπή στις 21 Φεβρουαρίου 2006, εγκρίνεται («πρόγραμμα προληπτικού εμβολιασμού»).
Σύμφωνα με το «πρόγραμμα προληπτικού εμβολιασμού», ο προληπτικός εμβολιασμός κατά της γρίπης των πτηνών του υποτύπου Η5Ν1 διενεργείται με αδρανοποιημένο ετερόλογο εμβόλιο του υποτύπου H5 της γρίπης των πτηνών ή, σε εξαιρετικές περιστάσεις και μόνο στην περίπτωση βιολογικής εκτροφής και ελεύθερης βοσκής ωοπαραγωγών ορνίθων, με δισθενές εμβόλιο που περιέχει τους υποτύπους H5 και H7 της γρίπης των πτηνών που έχει εγκριθεί από τις Κάτω Χώρες για τα οικόσιτα πουλερικά, τις βιολογικής εκτροφής και ελεύθερης βοσκής ωοπαραγωγές όρνιθες σε όλη την επικράτεια των Κάτω Χωρών.
2. Στις περιοχές προληπτικού εμβολιασμού πραγματοποιείται εντατική παρακολούθηση και επιτήρηση στα οικόσιτα πουλερικά και στα σμήνη βιολογικής εκτροφής και ελεύθερης βοσκής ωοπαραγωγών ορνίθων, όπως ορίζεται στο «πρόγραμμα προληπτικού εμβολιασμού».
3. Το πρόγραμμα προληπτικού εμβολιασμού εφαρμόζεται αποτελεσματικά.
4. Η Επιτροπή δημοσιεύει το πρόγραμμα προληπτικού εμβολιασμού.
Άρθρο 3
Διατάξεις σχετικά με τις μετακινήσεις ζώντων πουλερικών, επιτραπέζιων αυγών, νωπού κρέατος, κιμάδων, παρασκευασμάτων κρέατος, μηχανικώς διαχωρισμένου κρέατος και προϊόντων κρέατος πουλερικών
Οι διατάξεις σχετικά με τις μετακινήσεις ζώντων πουλερικών που προέρχονται ή/και κατάγονται από εκμεταλλεύσεις στις οποίες πραγματοποιείται προληπτικός εμβολιασμός και σχετικά με τις μετακινήσεις επιτραπέζιων αυγών, νωπού κρέατος πουλερικών, κιμάδων, παρασκευασμάτων κρέατος, μηχανικώς διαχωρισμένου κρέατος και προϊόντων κρέατος από πουλερικά που έχουν εμβολιασθεί στο πλαίσιο του «προγράμματος προληπτικού εμβολιασμού» εφαρμόζονται σύμφωνα με τα άρθρα 4 έως 11 της παρούσας απόφασης.
Άρθρο 4
Διατάξεις για τις μετακινήσεις και την αποστολή ζώντων οικόσιτων πουλερικών και νεοσσών μιας ημέρας καθώς και αυγών επώασης από τα πουλερικά αυτά
Η αρμόδια αρχή διασφαλίζει τα εξής:
1)
Τα πουλερικά που έχουν εμβολιασθεί πρέπει να ταυτοποιούνται το καθένα ξεχωριστά και μπορούν να μετακινούνται σε άλλες εκμεταλλεύσεις οικόσιτων πουλερικών όπου έχει διενεργηθεί εμβολιασμός μόνον στο εσωτερικό των Κάτω Χωρών σύμφωνα με το «πρόγραμμα προληπτικού εμβολιασμού» το οποίο απαιτεί την καταγραφή των μετακινήσεων αυτών.
2)
Τα οικόσιτα πουλερικά και οι νεοσσοί ηλικίας μεγαλύτερης της μίας ημέρας που έχουν εμβολιασθεί καθώς και τα αυγά επώασης που προέρχονται από αυτά τα πουλερικά δεν μπορούν να μετακινηθούν σε εμπορικές πτηνοτροφικές εκμεταλλεύσεις στο εσωτερικό των Κάτω Χωρών ή να αποσταλούν σε άλλο κράτος μέλος.
Άρθρο 5
Διατάξεις για τις μετακινήσεις και την αποστολή ζώντων ωοπαραγωγών ορνίθων ελεύθερης βοσκής και βιολογικής εκτροφής
Η αρμόδια αρχή εξασφαλίζει ότι οι ωοπαραγωγές όρνιθες ελεύθερης βοσκής και βιολογικής εκτροφής οι οποίες έχουν εμβολιασθεί μπορούν να μετακινηθούν μόνον είτε σε άλλες εκμεταλλεύσεις όπου έχει διενεργηθεί εμβολιασμός είτε σε σφαγείο για άμεση σφαγή στο εσωτερικό των Κάτω Χωρών και δεν επιτρέπεται η αποστολή τους από τις Κάτω Χώρες.
Άρθρο 6
Υγειονομικό πιστοποιητικό για το ενδοκοινοτικό εμπόριο ζώντων πουλερικών, νεοσσών μιας ημέρας και αυγών επώασης
Τα υγειονομικά πιστοποιητικά για το ενδοκοινοτικό εμπόριο ζώντων πουλερικών, νεοσσών μιας ημέρας και αυγών επώασης από τις Κάτω Χώρες περιλαμβάνουν την ακόλουθη πρόταση:
«Το φορτίο αποτελείται από ζώντα πουλερικά/νεοσσούς μιας ημέρας/αυγά επώασης που προέρχονται από εκμεταλλεύσεις στις οποίες δεν έχει πραγματοποιηθεί εμβολιασμός κατά της γρίπης των πτηνών.»
Άρθρο 7
Διατάξεις για την αποστολή επιτραπέζιων αυγών
Η αρμόδια αρχή εξασφαλίζει ότι τα επιτραπέζια αυγά που προέρχονται ή/και κατάγονται από εκμεταλλεύσεις με ωοτόκες όρνιθες ελεύθερης βοσκής ή βιολογικής εκτροφής στις οποίες έχει πραγματοποιηθεί προληπτικός εμβολιασμός αποστέλλονται από τις Κάτω Χώρες με την προϋπόθεση ότι τα επιτραπέζια αυγά:
α)
προέρχονται από πουλερικά που κατάγονται από σμήνη στα οποία έχουν γίνει τακτικές επιθεωρήσεις και δοκιμές με αρνητικά αποτελέσματα για τη γρίπη των πτηνών υψηλής παθογονικότητας Η5Ν1 σύμφωνα με το «πρόγραμμα προληπτικού εμβολιασμού», με ιδιαίτερη προσοχή στα πτηνά-δείκτες· και
β)
έχουν μεταφερθεί άμεσα:
i)
προς συσκευαστήριο που ορίζεται από την αρμόδια αρχή, εφόσον συσκευάζονται σε συσκευασίες μίας χρήσεως και τηρούνται όλα τα μέτρα βιοασφάλειας που απαιτούνται από την αρμόδια αρχή· ή
ii)
σε μονάδα για την παρασκευή προϊόντων αυγών, όπως ορίζεται στο κεφάλαιο II του τμήματος X του παραρτήματος III του κανονισμού (ΕΚ) αριθ. 853/2004 (5), για να υποβληθούν σε χειρισμό ή επεξεργασία σύμφωνα με το κεφάλαιο XI του παραρτήματος II του κανονισμού (ΕΚ) αριθ. 852/2004 (6).
Άρθρο 8
Διατάξεις για την αποστολή νωπού κρέατος, κιμάδων, παρασκευασμάτων κρέατος, μηχανικώς διαχωρισμένου κρέατος και προϊόντων κρέατος πουλερικών
1. Η αρμόδια αρχή εξασφαλίζει ότι το νωπό κρέας που προέρχεται από εμβολιασμένα σμήνη ωοπαραγωγών ορνίθων ελεύθερης βοσκής και βιολογικής εκτροφής αποστέλλεται από τις Κάτω Χώρες εφόσον:
α)
τα πουλερικά αυτά προέρχονται από σμήνη στα οποία έχουν γίνει τακτικές επιθεωρήσεις και δοκιμές με αρνητικά αποτελέσματα για τη γρίπη των πτηνών υψηλής παθογονικότητας Η5Ν1 σύμφωνα με το «πρόγραμμα προληπτικού εμβολιασμού», με ιδιαίτερη προσοχή στα πτηνά-δείκτες·
β)
τα πουλερικά αυτά προέρχονται από σμήνη τα οποία έχουν επιθεωρηθεί κλινικά από επίσημο κτηνίατρο εντός 48 ωρών πριν από τη φόρτωση, με ιδιαίτερη προσοχή στα πτηνά-δείκτες·
γ)
τα πουλερικά αυτά φυλάσσονται χωριστά από άλλα σμήνη που δεν πληρούν τις παρούσες διατάξεις· και
δ)
το κρέας έχει παραχθεί σύμφωνα με το παράρτημα ΙΙ και τα μέρη ΙΙ και ΙΙΙ του παραρτήματος ΙΙΙ του κανονισμού (ΕΚ) αριθ. 853/2004 και έχει ελεγχθεί σύμφωνα με τα μέρη Ι, ΙΙ, ΙΙΙ και τα κεφάλαια V και VII του μέρους IV του παραρτήματος Ι του κανονισμού (ΕΚ) αριθ. 854/2004 (7)·
2. Η αρμόδια αρχή εξασφαλίζει ότι οι κιμάδες, τα παρασκευάσματα κρέατος, το μηχανικώς διαχωρισμένο κρέας και τα προϊόντα κρέατος που περιέχουν κρέας από εμβολιασμένα σμήνη ωοπαραγωγών ορνίθων ελεύθερης βοσκής και βιολογικής εκτροφής αποστέλλονται από τις Κάτω Χώρες μόνον εφόσον το κρέας πληροί τις προϋποθέσεις της παραγράφου 1) και έχει παραχθεί σύμφωνα με τα μέρη V και VI του παραρτήματος ΙΙΙ του κανονισμού (ΕΚ) αριθ. 853/2004.
Άρθρο 9
Εμπορικά έγγραφα για νωπό κρέας, κιμάδες, παρασκευάσματα κρέατος, μηχανικώς διαχωρισμένο κρέας και προϊόντα κρέατος πουλερικών
Οι Κάτω Χώρες εξασφαλίζουν ότι το νωπό κρέας, οι κιμάδες, τα παρασκευάσματα κρέατος, το μηχανικώς διαχωρισμένο κρέας και τα προϊόντα κρέατος πουλερικών που ανταποκρίνονται στις προϋποθέσεις του άρθρου 8 συνοδεύονται από εμπορικά έγγραφα στα οποία αναφέρεται ότι:
«Το παρόν φορτίο είναι σύμφωνο με τους υγειονομικούς όρους που προβλέπει η απόφαση 2006/147/ΕΚ της Επιτροπής».
Άρθρο 10
Ενημέρωση των κρατών μελών
Οι Κάτω Χώρες ενημερώνουν εκ των προτέρων την κεντρική κτηνιατρική αρχή του κράτους μέλους προορισμού σχετικά με τις μετακινήσεις των φορτίων που αναφέρονται στο άρθρο 9.
Άρθρο 11
Πλύσιμο και απολύμανση των συσκευασιών και των μέσων μεταφοράς
Οι Κάτω Χώρες εξασφαλίζουν ότι στις εκμεταλλεύσεις στις οποίες έχει πραγματοποιηθεί προληπτικός εμβολιασμός όλα τα μέσα μεταφοράς που χρησιμοποιούνται για τη μεταφορά ζώντων πουλερικών, νωπού κρέατος, κιμάδων, παρασκευασμάτων κρέατος, μηχανικώς διαχωρισμένου κρέατος και προϊόντων κρέατος πουλερικών καθώς και ζωοτροφών για πουλερικά καθαρίζονται και απολυμαίνονται αμέσως πριν και μετά από κάθε μεταφορά με απολυμαντικά και μεθόδους χρήσης που έχουν εγκριθεί από την αρμόδια αρχή.
Άρθρο 12
Κυρώσεις
Οι Κάτω Χώρες καθορίζουν τους κανόνες για τις κυρώσεις που επιβάλλονται σε περίπτωση παράβασης των διατάξεων της παρούσας απόφασης και λαμβάνουν κάθε αναγκαίο μέτρο για να εξασφαλίσουν την εφαρμογή τους. Οι προβλεπόμενες κυρώσεις πρέπει να είναι αποτελεσματικές, ανάλογες και αποτρεπτικές. Οι Κάτω Χώρες κοινοποιούν τις διατάξεις αυτές στην Επιτροπή το αργότερο έως τις 7 Μαρτίου 2006 και στη συνέχεια κοινοποιούν στην Επιτροπή οποιεσδήποτε τροποποιήσεις τους.
Άρθρο 13
Εκθέσεις
Οι Κάτω Χώρες υποβάλλουν στην Επιτροπή έκθεση με πληροφορίες σχετικά με την εφαρμογή του προγράμματος προληπτικού εμβολιασμού εντός ενός μηνός από την ημερομηνία εφαρμογής της παρούσας απόφασης και μηνιαίες εκθέσεις στη μόνιμη επιτροπή για την τροφική αλυσίδα και την υγεία των ζώων ξεκινώντας από τις 7 Μαρτίου 2006.
Άρθρο 14
Επανεξέταση των μέτρων
Τα μέτρα επανεξετάζονται ανάλογα με την εξέλιξη της επιδημιολογικής κατάστασης και των νέων στοιχείων που προκύπτουν.
Άρθρο 15
Αποδέκτες
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 24 Φεβρουαρίου 2006.

Labels: 17
0
8
3
6
18